b'\n_START_ARTICLE_\nDavid Roe\n_START_SECTION_\nKariera\n_START_PARAGRAPH_\nNajve\xc4\x8dji dose\xc5\xbeek v karieri za Roeja predstavljajo \xc5\xa1tiri uvrstitve v \xc4\x8detrtfinale turnirjev za jakostno lestvico. Profesionalec je od leta 1986, vse od sezone 1988/89 \xc5\xbee dr\xc5\xbei mesto med najbolj\xc5\xa1imi 64 igralci sveta po jakostni lestvici. Najvi\xc5\xa1je je bil v sezoni 1994/95, ko je zasedal 13. mesto._NEWLINE_V svoji drugi sezoni v svetovni karavani se je \xc5\xa1tirikrat prebil med najbolj\xc5\xa1ih 32 igralcev na jakostnih turnirjih, leto kasneje je tudi dosegel osmino finala Svetovnega prvenstva, \xc5\xbee v svojem prvem poskusu. Ta dose\xc5\xbeek ga je tudi popeljal med najbolj\xc5\xa1ih 32 igralcev na jakostni lestvici. Zatem sta sledili dve skromnej\xc5\xa1i sezoni, nato pa je v sezoni 1991/92 dosegel dve \xc4\x8detrtfinali jakostnih turnirjev. Leto kasneje se je uvrstil med najbolj\xc5\xa1ih 16 mest na svetovni lestvici, \xc4\x8deprav v tisti sezoni ni dosegel nobenega \xc4\x8detrtfinala._NEWLINE_Tri sezone zapored je tako na jakostni lestvici dr\xc5\xbeal mesto med 16 igralci sveta, najvi\xc5\xa1je je bil v sezoni 1994/95 s 13. mestom (ostali dve sezoni - 1993/94 in 1995/96 - je dr\xc5\xbeal 16. mesto). Po seriji porazov v zgodnjih fazah jakostnih turnirjev je nato nemudoma izgubil mesto med 32 igralci sveta po jakostni lestvici in se nikoli ve\xc4\x8d ni vrnil tja._NEWLINE_Vrhunec sezone 2005/06 je bila za Roeja uvrstitev v osmino finala jakostnega turnirja China Open. Da bi si zagotovil mesto na tem turnirju, je moral presko\xc4\x8diti tri ovire v kvalifikacijah. Na turnirju je nato izlo\xc4\x8dil doma\xc4\x8dina Lija Yina Xija in Paula Hunterja, preden je bil od njega bolj\xc5\xa1i Joe Swail z izidom 5-3. V sezoni 2006/07 je dosegel dvaintridesetino finala dveh jakostnih turnirjev, v dvaintridesetino finala se je uvrstil tudi na turnirju Welsh Open 2008, ki je bil sicer \xc5\xbee del zanj solidne sezone Snooker 2007/08._NEWLINE_Sezona 2008/09 je bila zanj katastrofalna, saj je v celi sezoni dobil le dva dvoboja, kar je bilo premalo za kaj ve\xc4\x8d kot 62. mesto na svetvoni jakostni lestvici. Prav tako je iz te sezone je odnesel le 4320 to\xc4\x8dk za jakostno lestvico za naslednjo sezono (za uvrstitev na jakostni lestvici se upo\xc5\xa1tevajo pridobljene to\xc4\x8dke zadnjih dveh sezon).'